Motor se dak afgeruk toe dit koedoe trefDie motor se voorruit het ook in die slag gebly. (Foto: Rob Beezy @TrafficSA/Twitter) Twee mans het ŉ noue ontkoming gehad nadat hulle Donderdagoggend met hul motor teen ŉ koedoe koei gebots het. Volgens Khuselwa Rantjie, kommunikasiebestuurder by die Oos-Kaapse departement van vervoer, het die mans se wit Honda-sedan ŉ koedoe op die N6 sowat 35 km van Aliwal-Noord na Jamestown in die Oos-Kaap getref. Die botsing het die voorruit en dak van die motor byna heeltemal verwyder. “Die mans, onderskeidelik 42 en 47 jaar oud, het met matige tot ernstige beserings daarvan afgekom.” Oos-Kaapse nooddienste was op die toneel om die mans te behandel. Hulle is na die Aliwal-Noord-hospitaal geneem vir verdere behandeling. Die koedoe het nie die voorval oorleef nie.